title: El Periódico de Aragón
text: El Periódico de Aragón ye un diario editato en Zaragoza por o Grupo Zeta. A suya información se centra mas que mas en as seccions Aragón, Opinión y Esportes.
  
  Historia 
  El Periódico de Aragón naixió o 23 d'octubre de 1990 y dende alavez prencipió a consolidar-se como o segundo diario de mayor tirache en a comunidat nomás por dezaga d'o Heraldo d'Aragón. En 1997 s'inauguroron unas instalacions centrals d'El Periódico a Aragón en a carrera Hernán Cortés de Zaragoza.
  
  L'actual director d'o diario ye Jaime Armengol, que substituyó en 2003 a Miguel Ángel Liso, director dende 1992. Iste ya heba substituyito a Juancho Dumall (primer responsable d'o diario). De tendencia progresista y independient, conta con una plantilla d'alto u baixo 100 personas, d'as qualas bellas 45 son en a redacción. El Periódico de Aragón ye o prencipal d'o Grupo Zeta en Aragón, que tien un diario esportivo, Equipo, y atros prochectos, como una destacata interpresa d'internet dita "Dicom Medios", o portal d'os qualos ye "RedAragon". Ye un diario pionero en a información de proximidat, de caracter vecinal, con una sección adedicata a os Vicos de Zaragoza. Beluns d'os suyos columnistas mas populars han estau o conoixito blogger Mariano Gistain y o suyo espacio, ya despareixiu, "La ciudad de las gaviotas", o escritor Juan Bolea, o cantautor Joaquin Carbonell, y o director adchunto d'o meyo, ex-director d'o Heraldo d'Aragón, Jose Luis Trasobares, qui analiza l'actualitat social y politica en a suya columna "El Independiente". Tien un tirache de 12.000 eixemplars, d'os quals 8.000 de difusión real (de venda).
  
  Vinclos externos 
    Pachina web de El Periódico de Aragón
  
  Periodicos d'Aragón
  Periodicos en castellano